
Vegán fagylaltok fehérjekiegészítésének lehetőségei

Kulcsszavak: fagylalt; vegán; növényi fehérje; állományjavító
Az élelmiszeriparnak kihívást jelent a vegán fogyasztói igények kielégítése, különösen a növényi fehérjékre alapozott termékek fejlesztése. Ugyanis ezek az alternatívák használata jelentősen befolyásolja a késztermékek állagát, olvadékonyságát és ízét, miközben a megfelelő fehérjetartalom biztosítása is nehézséget okoz.
Pályamunkámban célul tűztem ki, hogy megvizsgáljam a fehérje nélküli, borsó-, szója-, rizs-, lóbab- és mungóbabfehérje felhasználásával készült fagylaltok meghatározó minőségi jellemzőit. Az állomány javítása érdekében szentjánoskenyérmag-lisztet és mikrobiális transzglutamináz enzimet használtam.
A fagylaltmixek saját receptúra alapján, négy különböző mintasor szerint kerültek elkészítésre. Az alapreceptúra 100 g-ra vonatkoztatva tartalmazott 40 g rizsitalt, 35 g kókusztejszínt, 6 g növényi fehérjét, 12,8 g cukrot, 6,4 g dextrózt és állományjavítót. A minták előállítása után mértem a fagylaltmixbe beépült levegő mennyiségét, a habosíthatóságot; olvadási teszteket végeztem szobahőmérsékleten, meghatározva az első cseppig eltelt időt és az olvadék tömegét; az állomány mérés során a fagylaltok átvágásához szükséges erőt és munkát rögzítettem. Ellenőriztem a szárazanyag-tartalmat, a pH-értékeket és a színbeli eltéréseket, majd érzékszervi bírálatra került sor.
Az eredmények alapján kimutathatóak voltak a felhasznált fehérjék és a mintasorok közötti különbségek. A habosíthatóság mérésének eredményei alapján megállapítható, hogy a növényi fehérjék nagy hatással voltak a levegő beépülésére. Az állományjavító alkalmazása még tovább csökkentette a habosítás mértékét, a legjobb értékeket a 0,1% szentjánoskenyérmag-lisztet tartalmazó mintasor esetén kaptam. A keverékek olvadékonyságát az alkalmazott növényi fehérjén kívül az állományjavító mennyisége is befolyásolta. Összességében, 88-99% között változott a lecsepegett mennyiség, valamint megfelelő állományjavító mennyiséggel lassabb olvadás érhető el. Az állománymérés során hasonlóan a habosíthatósághoz, a 0,1% szentjánoskenyérmag-lisztet tartalmazó mintasor produkálta a legjobb eredményeket. Az érzékszervi vizsgálat alkalmával is érzékelhetőek eltérések, vagyis az egyes fehérjék alkalmazása során jelentkezett a rájuk jellemző mellékíz. A bírálók a szója- és lóbabfehérjés fagylaltokat kedvelték leginkább, míg a mungóbabos változatot a legkevésbé. Ugyanakkor a műszeres mérésekben éppen a mungóbab mutatta a legjobb eredményeket, míg a szója kevésbé teljesített optimálisan.



